རྒྱལ་སྤྱིའི་ཡོ་ག་ཉིན་མོར་ཡོ་ག་དགེ་རྒན་བོད་རིགས་བུད་མེད་ཚེ་རིང་གཡང་འཛོམས་ལགས་གདན་འདྲེན་བྱས་ཡོད་པ་ལྟར།ཐོག་མར་མོས་ཡོ་ག་སྐོར་ངོ་སྤྲོད་མདོར་བསྡུས་ཤིག་གནང་སྐབས།ཡོ་ག་སྦྱོང་བར་གལ་ཆེ་ཤོས་གསུམ་ཡོད་པ་ལས་དང་པོ་ནི་གཟུགས་པོ་འཁྱེར་སྟངས་ཡག་པོ་དགོས་ཀྱི་ཡོད་པ་དང།གཉིས་པ་དབུགས་ཡར་ལེན་མར་གཏོང་གི་གནས་བབ་ཡག་པོ་ཤེས་དགོས་པ།དཔེར་ན་གཟུགས་པོ་མར་སྒུར་སྐབས་དབུགས་ཡར་འཐེན་དགོས་རེད་དམ་མར་ཀློད་དགོས་པ་སོགས།གསུམ་པ་མིག་གི་ལྟ་ཡུལ་ཧ་གོ་དགོས་པ་གལ་ཆེ་བ་བཅས་ཡིན་ལ།ཡོ་ག་སྦྱོང་བརྡར་སྐབས་གལ་ཆེ་ཤོས་དེ་གཟུགས་པོ་གཅིག་པུ་མཉེན་པོ་དང་བདེ་པོ་བཟོ་རྒྱུ་མ་ཡིན་པར་སེམས་པ་ལའང་སྦྱོང་བརྡར་སྤྲོད་དགོས་ཀྱི་ཡོད་སྐོར་དང་།དེ་བཞིན་དུས་རྒྱུན་དུ་ཕྱི་རོལ་ནས་རྐང་ཐང་དུ་རྒྱུག་པ་དང་།རྐང་སྤོལ་རྩེ་བ།ཤུགས་སྦྱོང་ལྕགས་འགྱོག་པ་སོགས་ཀྱིས་ལུས་པོའི་ཆ་ཤས་ལ་སྦྱོང་བརྡར་སྤྲོད་ཀྱི་ཡོད་པ་ལས་སེམས་པ་ལ་སྦྱོང་བརྡར་སྤྲོད་ཀྱི་མེད་པས།ཡོ་ག་སྦྱང་ན་སེམས་གུ་དོག་པོ་དང་ཁོང་ཁྲོ་ཟ་ཆོག་ཆོག་ཡོད་པ་སོགས་ལ་ཕན་རླབས་ཆེན་པོ་ཡོད་སྐོར་བརྗོད་རྗེས།ཆུ་ཚོད་གཅིག་ཙམ་རིང་ཡོ་ག་རྩེད་སྟངས་དངོས་སུ་འཁྲིད་སྟོན་གནང་སོང་།